‘Oppiestoep’ se gewilde grapjas op pad preekstoel toeAndries Vermeulen. Die Afrikaanse vermaaklandskap ken Andries Vermeulen as sanger, grapjas en storieverteller, maar dié gewilde mede-aanbieder van Oppiestoep se kop staan nou ook preekstoel toe. Vermeulen en die span van Oppiestoep, die gewilde storievertelprogram met Vermeulen en Pietman Geldenhuys as mede-aanbieders, het Maandag aangekondig dat hy voorlopig uit sy rol in dié program gaan tree. Volgens Vermeulen het hy saam met Geldenhuys en die vervaardiger van die program, André Calitz, die besluit geneem om voortaan sy fokus te plaas op die teologiese studie wat hy in November verlede jaar aangepak het onder leiding van pastoor At Boshoff van die Christian Revival Church (CRC). Hy vertel dat hy reeds sedert sy skooldae die droom in sy hart koester om in die bediening te staan en het uiteindelik, na lang gewik en weeg, einde verlede jaar vir sy Baccalaureus-graad in teologie aan die South African Theological Seminary (SATS) ingeskryf. “Vroeg in my loopbaan het ek vir ŉ rukkie met die Here gestoei hieroor, want hoe meer ek in die bediening wou gaan, hoe groter het my sekulêre platform geraak. Baie mense het vir my gesê jy kan nie die Woord van God verkondig op sekulêre platforms nie, maar ek het ŉ dowe oor gegooi daarvoor en gesê ek sal die Woord verkondig presies nét waar ek beweeg. As dit werklik uit die hart kom, staan nie eens die duiwel self ŉ kans om jou te briek om te verkondig nie,” sê Vermeulen oor sy nuwe lewensreis. Hy lag wanneer hy sê dat dit geen maklike taak was om op 33-jarige ouderdom weer student te word nie, veral nie met die verpligtinge wat hy as pa van drie klein kinders, sy seun R.W. en sy dogters Aleah en Ri-Andri, en teenoor sy vrou, Rieta, het nie. “Alles is in hoog-Engels,” sê hy in sy Weskus-aksent. “Ek het die eerste week net so deur alles geblaai en gewonder waarvoor het ek myself nou ingelaat!” Andries en sy vrou, Rieta, en hulle drie spruite (van links na regs) R.W., Ri-Andri en Aleah. (Foto: Verskaf) Hy lê egter klem daarop dat hy nie ná ŉ suksesvolle loopbaan van 20 jaar die verhoog vaarwel roep nie. ŉ Nuwe album is in die pyplyn en daar is planne om in Desember weer op ŉ Oppiestoep-kustoer te gaan, hoewel al die Oppiestoep Kuber Kuiers-aanlynkonserte voorlopig op ys geplaas is. “My mandaat wat ek by die Here gekry het is om steeds betrokke te wees in die openbare oog. Mense wat my ken en my optredes volg sal weet dat ek al etlike jare my aanslag op die verhoog stelselmatig begin verander het – van die rowwe, growwe seuntjie wat hulle leer ken het, tot die hart van ŉ man en pa wat die woord van God in hom dra,” sê Vermeulen. Hy voeg by dat hy dankbaar is dat Geldenhuys en Calitz sy hart raakgesien het oor die redes waarom hy graag in die bediening wil tree. “Dit het vir my moeilik begin raak om te fokus op my bediening en die studie wat nou baie tyd in beslag neem. Ek moes ŉ besluit neem oor waarop ek wil fokus. Ek het dié besluit saam met ŉ klomp rolspelers in my lewe gemaak. Ek en Pietman was van dag een af soos broers en dit is ons steeds. Ek is ook nog steeds dieselfde ou wat almal ken – dié is net my groter roeping.”